Библија (Бакотић) : Друга Павлова посланица Солуњанима


Глава 1.
1 Павле и Силван и Тимотеј Цркви Солунској у Богу Оцу нашему и у Господу Исусу Христу:

2 Милост вама и мир од Бога Оца нашега и Господа Исуса Христа!

3 Дужни смо свагда захваљивати Богу за вас, браћо, као што је то право, јер вера ваша много напредује, и множи се љубав свакога од вас међу вама.

4 Зато се ми сами хвалимо вама у Црквама Божјим с постојаности ваше и вере ваше усред гоњења и невоља које подносите.

5 То је знак праведнога суда Божјега, да будете признати да сте достојни краљевства Божјега, за које и трпите.

6 Јер је праведно у Бога да врати муке онима који вас муче,

7 а вама, које муче, да даде покој с нама, кад се покаже Господ Исус с неба с анђелима силе своје,

8 у огњу пламеноме, да казни оне који не познају Бога и не покоравају се јеванђељу Господа нашега Исуса Христа.

9 Они ће примити казну вечне пропасти, далеко од лица Господњега и од славе његове,

10 кад дође да се у тај дан прослави у светима својим и да му се диве сви који су вероваше у њега, - јер се прими сведочанство наше међу вама.

11 Зато се и молим свагда да вас Бог наш сматра достојне вашег звања, и да својом моћи испуни сваку угодну намеру свој доброте и дело вере ваше,

12 да се прослави име Господа нашега Исуса Христа у вама, и ви у њему, по милости Бога нашега и Господа Исуса Христа.

Глава 2.
1 Што се тиче доласка Господа нашега Исуса Христа и нашег састанка са њим, молимо вас, браћо,

2 да не дате да се ум ваш лакомислено колеба, или да вас заведе какво криво надахнуће, или какав говор, или каква посланица, за коју би неко казао да је од нас послана, као да је већ настао дан Господњи.

3 Да вас нико никаквим начином не превари, јер најпре треба да дође отпад, и да се појави човек безакоња, син погибли,

4 противник који се узноси изнад свега што се зове Бог или се обожава, да ће чак у Божјем храму засести и прогласити себе Богом.

5 Не памтите ли да сам вам то казивао још кад сам код вас био?

6 И сад знате што га задржава да се не појави него у своје време.

7 Јер тајна бездушности већ делује, само треба да се уклони онај који је још задржава.

8 Тад ће се открити бездушник, кога ће Господ Исус оборити дахом уста својих и уништити светлошћу појављења свога.

9 Појављење тог бездушника биће по моћи сотониној, са свакојаким чудесима, знацима и чудима лажним,

10 и са сваким злобним завођењем за оне који пропадају, јер љубави истине не примише да би се спасли.

11 Зато ће им Бог послати силу преваре да верују лажи,

12 да се осуде сви који не вероваше истини, већ заволеше неправду.

13 А ми смо дужни свагда захваљивати се Богу за вас, браћо љубљена у Господу, што вас је Бог од почетка изабрао на спасење, у светости духа и у вери истине.

14 У то вас он позва јеванђељем нашим, да имате славу Господа нашега Исуса Христа.

15 Тако дакле, браћо, стојте и држите поучења која сте примили од речи или од посланице наше.

16 А сам Господ наш Исус Христос и Бог Отац наш, који нас љуби и који нам милошћу својом даде утеху вечну и добру наду,

17 да утеши срца ваша утврђујући вас у сваком делу и доброј речи!

Глава 3.
1 У осталом, браћо, молите за нас да се реч Господња шири и да се слави као и међу вама,

2 и да се избавимо од рђавих и поганих људи, јер сви немају веру.

3 Господ је веран. Он ће вас утврдити и сачувати од злога.

4 Уздамо се у Господа за вас да ви чините и да ћете чинити оно што вам ми препоручујемо.

5 Господ да упути срца ваша ка љубави Божјој у стрпљивости Христовој.

6 Препоручујемо вам, браћо, у име Господа нашега Исуса Христа, да се одвојите од свакога брата који живи неуредно а не по науци коју примисте од нас.

7 Јер сами знате како треба да се угледате на нас, јер не живесмо неуредно међу вама,

8 нити за бадава ичији хлеб једосмо, него у труду и на муци, дан и ноћ смо на раду били, да не будемо на терет никоме од вас;

9 не као да немамо власти, него да себе дамо вама за углед, да будете као и ми.

10 Јер кад бејасмо код вас, ово вам нарочито рекосмо: да ако ко неће да ради, да и не једе.

11 А чујемо да неки неуредно живе међу вама, ништа не радећи, него се узалудним стварима баве.

12 Позивљемо такве и опомињемо их у Господу нашему Исусу Христу, да мирно радећи свој хлеб једу.

13 А ви, браћо, не сустајте на добрим делима.

14 А ако ко не послуша речи посланице наше, онога забележите и не мешајте се с њим, да се посрами,

15 али га не држите као непријатеља, него га свјетујте као брата.

16 Господ мира нек вам да мир свагда и свуда! Господ са свима вама!

17 Поздрављам вас ја Павле својом руком. То је мој потпис у свим мојим посланицама. Тако ја пишем.

18 Милост Господа нашега Исуса Христа са свима вама!